Αιτήματα Ομπάμα για έγκριση νομοσχεδίων προώθησης νέων θέσεων εργασίας
ο αμερικανός Πρόεδρος σχεδιάζει περιοδεία με λεωφορείο στις μεσοδυτικές πολιτείες
Ο αμερικανός Πρόεδρος Μπαράκ Ομπάμα ανέφερε κατά την ομιλία του σε εργαζόμενους σε εργοστάσιο κατασκευής μπαταριών στο Μίσιγκαν, ότι οι αμερικανοί πολίτες θα πρέπει να πιέσουν το Κογκρέσο να περάσει νομοσχέδια που θα δημιουργήσουν θέσεις εργασίας. Ο Πρόεδρος Ομπάμα βρέθηκε στο Χόλαντ του Μίσιγκαν σε ένα εργοστάσιο το οποίο έλαβε 3 εκατ. δολάρια επιδότηση από την ομοσπονδιακή κυβέρνηση για να δημιουργήσει 150 νέες θέσεις εργασίας στην κατασκευή μπαταριών για υβριδικά και ηλεκτρικά αυτοκίνητα. Η επέκταση του εργοστασίου θα γίνει στο Μίσιγκαν και το γειτονικό Γουισκόνσιν. Ο κ. Ομπάμα ανέφερε ότι η οικονομία δεν αναπτύσσεται με την ταχύτητα που θα έπρεπε και επεσήμανε ότι είναι δυσαρεστημένος με τις κωλυσιεργίες του Κογκρέσου που όπως τόνισε υπονομεύουν την εμπιστοσύνη της κοινής γνώμης. Ο αμερικανός Πρόεδρος προέτρεψε το ακροατήριο του να τηλεφωνήσει στους εκπροσώπους του στο Κογκρέσο και να τους προτρέψει να εγκρίνουν τα υπάρχοντα νομοσχέδια, όπως αυτά περί φόρων μισθοδοσίας, την χρηματοδότηση επισκευών στο οδικό δίκτυο και την έγκριση συμφωνιών ελεύθερου εμπορίου. Όπως είπε ο κ. Ομπάμα τέτοιου είδους νομοσχέδια θα βοηθήσουν άτομα που υπηρετούν στις Ένοπλες Δυνάμεις, να επιστρέψουν από τον πόλεμο και να δουλέψουν στη χώρα τους. Υποσχέθηκε επίσης να παρουσιάσει, τις επόμενες εβδομάδες, περισσότερα νομοσχέδια για την δημιουργία θέσεων εργασίας. Ο εκπρόσωπος του Λευκού Οίκου Τζέι Κάρνεϊ, ανέφερε την Πέμπτη ότι ο κ. Ομπάμα πιστεύει πως είναι σημαντικό να βγει έξω και να μιλήσει με τους αμερικανούς για την οικονομία. Ο αμερικανός Πρόεδρος σχεδιάζει να πραγματοποιήσει περιοδεία με λεωφορείο στις μεσοδυτικές πολιτείες την ερχόμενη εβδομάδα.